ખરેખર મજા શું છે? બહારના સારા સંજોગો? કોઈ પણ વ્યક્તિના બહારના બધા સંજોગો સાનુકૂળ હોતા જ નથી. મૂળ વાત તો માણસની અંદરના મિજાજની છે. કેટલાક માણસો બહુ નાનકડી મૂંઝવણમાં પણ હચમચી જાય છે. જ્યારે બીજા કેટલાક લોકો પહાડ જેવી મુશ્કેલી પણ હસતે ચહેરે ઉપાડી લે છે. કેટલીક વાર એવું બને છે કે માણસને પોતાનું દુઃખ ગાવું ગમે છે, કેમકે તેને સહાનુભૂતિ જોઈએ છે. એવા પણ ઘણા માણસો હોય છે જેમને બીજાઓની સહાનુભૂતિની એટલી ભૂખ નથી. એ લોકો જાણે છે કે જિંદગીની આ બાજીમાં સુખ અને દુખનાં પાનાં છે અને ચીપીને સુખનું પાનું ઉપર લાવવું પડે છે અને દુખનું પાનું એ અંદર ક્યાંક ગોઠવી દે છે.